b'\n_START_ARTICLE_\nMark Webber\n_START_SECTION_\nDirka\xc5\xa1ka kariera\n_START_PARAGRAPH_\nMark Webber je debitiral v sezoni 2002 na doma\xc4\x8di dirki za Veliko nagrado Avstralije, ko je z nekonkuren\xc4\x8dnim Minardijem dosegel peto mesto. Kljub temu, da mu je nekoliko pomagalo tudi dejstvo, da je dirko kon\xc4\x8dalo le osem dirka\xc4\x8dev, je bil to nepri\xc4\x8dakovan uspeh, saj so bile to prve to\xc4\x8dke za Minardi po \xc5\xa1estem mestu Marca Gen\xc3\xa9ja na Veliki nagradi Evrope v sezoni 1999. \xc4\x8ceprav so bile to Webbrove edine to\xc4\x8dke v sezoni je bilo dovolj, da je prepri\xc4\x8dal vodilne pri Jaguarju, kjer je dirkah v sezonah 2003 in 2004. Dosegel je kar nekaj uvrstitev v to\xc4\x8dke, toda uspeha na prvi dirki kariere mu ni uspelo izena\xc4\x8diti ali izbolj\xc5\xa1ati. V sezoni 2005 pa mu je z Williamsom uspel najve\xc4\x8dji uspeh kariere za zdaj, tretje mesto na presti\xc5\xbeni dirki za Veliko nagrado Monaka. Toda v sezoni 2006 je z Williamsom po seriji okvar in tr\xc4\x8denj dosegel le trikrat to\xc4\x8dke, za dve \xc5\xa1esti in eno osmo mesto. V sezoni 2007 je dirkal za Red Bull ob veteranu Davidu Coulthardu, ki pa je bil presenetljivo uspe\xc5\xa1nej\xc5\xa1i od Webbra, ki je dosegel tri uvrstitve med dobitnike to\xc4\x8dk, ob dveh sedmih mestih tudi tretje mesto na dirki za Veliko nagrado Evrope. Skupno je zasedel dvanajsto mesto v dirka\xc5\xa1kem prvenstvu z desetimi to\xc4\x8dkami._NEWLINE_V sezoni 2009 je bil do zaklju\xc4\x8dka sezone v boju za naslov prvaka, ob zmagah na dirkah za Veliko nagrado Nem\xc4\x8dije in Veliko nagrado Brazilije, prvih v karieri sploh, je dosegel \xc5\xa1e \xc5\xa1est uvrstitev na stopni\xc4\x8dke, toda pet zaporednih dirk brez osvojene to\xc4\x8dke v drugi polovici sezone ga je izlo\xc4\x8dilo iz boja za naslov. Na koncu je osvojil \xc4\x8detrto mesto v prvenstvu. V sezoni 2010 je po slab\xc5\xa1em za\xc4\x8detku v srednjem delu sezone dosegel \xc5\xa1tiri zmage in dolgo vodil v prvenstvu, toda zaradi slab\xc5\xa1ega zaklju\xc4\x8dka sezone z odstopom po napaki na dirki za Veliko nagrado Koreje je naslov izgubil na zadnji dirki sezone za Veliko nagrado Abu Dabija z le osmim mestom, pred dirko je bil drugi v prvenstvu, ob koncu pa je padel na tretje mesto. V sezoni 2011 ni ponovil tako uspe\xc5\xa1ne, saj je edino zmago osvojil \xc5\xa1ele na zadnji dirki sezone za Veliko nagrado Brazilije, s katero si je ob \xc5\xa1e devetih uvrstitvah na stopni\xc4\x8dke zagotovil tretje mesto v dirka\xc5\xa1kem prvenstvu. V sezoni 2012 je dosegel dve zmagi, vseeno pa je bil le \xc5\xa1esti v prvenstvu zaradi ne dovolj konstantnih rezultatov, kajti ob tem je osvojil le \xc5\xa1e dve uvrstitvi na stopni\xc4\x8dke. Bolj\xc5\xa1i je bil v sezoni 2013, kljub temu, da mu ni uspelo zmagati, je s sedmimi uvrstitvami na stopni\xc4\x8dke \xc5\xa1e tretji\xc4\x8d v karieri osvojil tretje mesto v prvenstvu. \xc5\xbde sredi sezone je napovedal zaklju\xc4\x8dek svoje kariere v Formuli 1 ob koncu sezone 2013.'